Polgárpukkasztás kimaxolva: milliárdosoknak szánt tuning Rolls-Royce-ba pattantunk be
Ez az elképesztő luxus divatterepjáró tipikus példája annak, amikor a kevesebb több. És nem is kevéssel.
A Rolls-Royce nemrégiben dobta piacra első divatterepjáró kategóriás járművét, a még a Bentley Bentaygánál is hatalmasabb Cullinant. Az 5,34 méter hosszú és 2,66 tonnás újdonságot nemrégiben részletesen bemutattuk, a Genfi Autószalonon pedig testközelből ismerkedtünk meg a típus Mansory által kezelésbe vett, Billionaire nevet kapott változatával.

A kívül-belül abszolút polgárpukkasztóra sikeredett Rolls-Royce 24 colos kerekeken gördül. A 6,75 literes biturbó V12-es benzinmotor teljesítményét 571-ről 611 lóerőre növelték, a 850 Nm-es nyomaték pedig 950 Nm-re gyarapodott. A 0-100-as sprintet kevesebb mint 5 másodperc alatt le lehet tudni, a gyárilag 250 km/h-ra korlátozott végsebességet pedig 280 km/h-ra emelték meg.

A krokodilbőrrel és egyedi díszítésekkel gazdagon borított utasterű luxusautóból mindössze 13 példány fog készülni. A drágaköves távirányítójú tuning Rolls-Royce alapára 785 000 euró, vagyis átszámítva mintegy 248 millió forint. Összehasonlításképp, egy alap Cullinan akár már 110 millió forint ellenében hazavezethető.

 

Ha máskor is tudni szeretne hasonló dolgokról, lájkolja a HVG Autó rovatának Facebook-oldalát.
tuning Rolls-Royce luxusautó divatterepjáró Bentley Bentayga Rolls-Royce Cullinan Mansory V12-es motor biturbó genfi autószalon autó SUV